Jo Rutxon demana "mirar la mar com una solució al canvi climàtic mentre estiga sana"
14 octubre 2021

## Jo Rutxon demana "mirar la mar com una solució al canvi climàtic mentre estiga sana"14 octubre 2021Última actualització: 14 octubre 2021

![](../gestion/img/635fd9f3f4780a81c0fb3e0d60b5c6f03403d8a6dbb8e77451b2fff8a8bceda6.jpg)  
  

**Jo Rutxon, productora de Planeta Azul i directora de la Fundación Ocean Generation** impartia ahir, al Teatre Serrano de Gandia, una conferència dedicada a abordar la realitat sobre els plàstics als oceans.

El **regidor responsable del Cicle Integral de l’Aigua de l’Ajuntament de Gandia, Miguel Ángel Picornell,** era l’encarregat de presentar a l’experta científica, al temps que afegia que “_és la nostra obligació contribuir a obrir ments i buscar solucions front a les illes de residus”._ S’estima que cada segon, més de 200 kilos de plàstics són vessats als oceans i mars del món. En este sentit, Picornell posava en valor l’Agenda 2030 i els Objectius de Desenvolupament Sostenible (ODS) com el marc a partir del qual contribuir a generar valors per tal d’assegurar un entorn més sostenible.

Per la seua banda, **Juan Antonio Romero, director de la Fundación Azul Marino**, presentava a Rutxon, amb la qual va coincidir treballant durant uns anys en la BBC, on divulgaven i mostraven la bellesa i la diversitat dels oceans. Després Rutxon es va embarcar en l’aventura de produir el documental “A Plastic Ocean”, que actualment s’emet en Netflix, així com a posar en marxa la Fundación Ocean Generation.

En la seua intervenció, Jo Rutxon va voler donar un missatge positiu i esperançador sobre el futur de la mar, al temps que animava a veure-la com una solució al canvi climàtic mentre estiga sana. “_Hem de parlar de l’oceà d’una altra manera. L’oceà ens aporta moltíssim”_, afegia. L’experta científica insistia en que la resposta no és només reciclar i recordava que, a nivell mundial, només un 1% del plàstic es torna a reciclar. Per últim, Rutxon animava a canviar hàbits com ara no consumir aigua embotellada, comprar mantega embolicada amb paper o sabó en pastilla, així com evitar els plàstics d’un sol ús. _“Cal prendre mesures ara_”, apuntava, i es mostrava esperançada en el futur “_gràcies a l’avanç de la tecnologia que permetrà, per exemple, fer ús del vapor sense combustió”._ Així mateix, posava l’accent en la necessitat d’ensenyar els més joves sobre els beneficis de la mar i avançava que està treballant en la producció d’una nova pel·lícula que portarà per títol _“The Sound of the Ocean”._

L’acte va comptar també amb la presència de la regidora de Gestió responsable del Territori, Alícia Izquierdo, i altres membres corporatius, així com representants de FAES i altres col·lectius de la ciutat.

[Twittear](https://twitter.com/share)